Komisjoni määrus (EÜ) nr 1571/2003,

5. september 2003,

millega muudetakse määruse (EÜ) nr 1107/96 lisas esineva nimetuse (Parmigiano Reggiano) spetsifikatsiooni

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 14. juuli 1992. aasta määrust (EMÜ) nr 2081/92 põllumajandustoodete ja toiduainete geograafiliste tähiste ja päritolunimetuste kaitse kohta, [1] viimati muudetud määrusega (EÜ) nr 806/2003, [2] eriti selle artiklit 9,

ning arvestades järgmist:

(1) Itaalia ametiasutused on kooskõlas määruse (EMÜ) nr 2081/92 artikliga 9 taotlenud nimetuse Parmigiano Reggiano puhul, mis on registreeritud kaitstud päritolunimetusena komisjoni 12. juuni 1996. aasta määrusega (EÜ) nr 1107/96 (geograafiliste tähiste ja päritolunimetuste registreerimise kohta nõukogu määruse (EMÜ) nr 2081/92 [3] artiklis 17 sätestatud korras; määrust on viimati muudetud määrusega (EÜ) nr 1204/2003 [4]), kirjelduse, tootmismeetodi, märgistamise ja lehmasööta käsitlevate eeskirjade muutmist.

(2) Pärast kõnealuse muudatustaotluse läbivaatamist on otsustatud, et tegemist ei ole väikeste muudatustega.

(3) Vastavalt määruse (EMÜ) nr 2081/92 artiklis 9 sätestatud korrale ja põhjusel, et muudatused ei ole väikesed, kohaldatakse artiklis 6 sätestatud korda mutatis mutandis.

(4) On otsustatud, et kõnealusel juhul on muudatused kooskõlas määrusega (EMÜ) nr 2081/92. Pärast kõnealuste muudatuste avaldamist Euroopa Liidu Teatajas [5] ei ole komisjonile esitatud vastuväiteid kõnealuse määruse artikli 7 tähenduses.

(5) Seega tuleb need muudatused registreerida ja avaldada Euroopa Liidu Teatajas,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määruse lisas sätestatud muudatused registreeritakse ja avaldatakse vastavalt määruse (EMÜ) nr 2081/92 artikli 6 lõikele 4.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 5. september 2003

Komisjoni nimel

komisjoni liige

Franz Fischler

[1] EÜT L 208, 24.7.1992, lk 1.

[2] ELT L 122, 16.5.2003, lk 1.

[3] EÜT L 148, 21.6.1996, lk 1.

[4] ELT L 168, 5.7.2003, lk 10.

[5] ELT L 168, 5.7.2003, lk 10.

--------------------------------------------------

LISA

ITAALIA

Parmigiano Reggiano

- Kirjeldus:

Juustuvormi kõrgus on 20 sentimeetrist kuni 26 sentimeetrini, mis mõjutab kaalu; miinimumkaal on 30 kg.

Võimalus määrida juustuvormi välispinda õliga, mida peaaegu mitte kunagi ei kasutatud, on nüüdsest peale ära kaotatud, kuna leiti, et see on takistuseks toote turustamisel.

- Tootmismeetod:

Täpsustatakse, et kasutatakse toorpiima. Kuumtöötlemist ja lisaaineid ei tohi kasutada.

Lüpsiga seotud tegevusi, lüpsi maksimaalset kestust, piima säilitamist ja lahtistes anumates osalist koorimist koore pealt äravalamisega, eelmise päeva töötlemisest järelejäänud hapnenud vadakujäägi kasutamist juuretisena, piima kalgendamist, kohupiima nõrutamist ja juustu vormi valamist kirjeldatakse vajaduse korral vastavalt kohalikule usaldusväärsele ja väljakujunenud tavale, mida seni on järgitud.

- Märgistus:

Tootele värvitakse šablooni abil juustu päritolu märgistus ja kinnitatakse kaseiinetikett, millel on nimetus Parmigiano Reggiano ja juustuvormi tunnuskood toote täpseks jälgimiseks.

Valiku märgistamiseks kasutatakse Consorzio di tutela del Parmigiano Reggiano kustutamatuid valikukategooriate märgistusi pärast seda, kui tunnustatud kontrolliasutused on tooteid kontrollinud.

- Muud – Lehmasööda eeskirjad:

Määratakse kindlaks keelatud sööda ja kõrvalsaaduste loetelu, mis peegeldab olemasolevaid tehnilisi teadmisi loomasööda kohta.

Söötasid käsitlevaid eeskirjade neid aspekte, millel pole mõju seosele territooriumiga, on lihtsustatud ja eeskirju on karmistatud seoses segasööda kasutamisega (unifeed technique).

--------------------------------------------------